Walfer

Walfer ass eng lëtzebuergesch Uertschaft am Kanton Lëtzebuerg an Haaptuert vun der Gemeng Walfer.

 Geographie 
D'Walfer läit am Uelzecht-Dall, dee vun do un no Norden ëmmer méi breet gëtt. Am Weste fanne mer eng Wiselandschaft déi lues a lues verbaut ginn ass, an am Oste stéisst Walfer un d'Häng vun de Bëscher déi op de Koppe leien, wéi de Walferbierg, de Quantebierg, d'Fréin an d'Heedchen.

D'Naturschutzgebitt Sonnebierg läit um Westhank vum Ausleefer vum Walferbierg.

Verkéier

Walfer ass haaptsächlech un de Verkéier ugeschloss iwwer d'Eisebunnsstreck Lëtzebuerg-Ëlwen (Nordstreck) an d'Nationalstrooss 7, déi allebéid vun Norden no Süde matzen duerch Walfer ginn an Duerf praktesch zesumme mat der Uelzecht a véier deelen.

Aner Weeër, déi op Walfer féieren, sinn den CR181 dee vu Walfer op d'Biergerkräiz geet, den CR233 vun Dummeldeng op Walfer an den CR123 vu Steesel op Walfer.

 Walfer oder Wallefer? - Den Numm a seng Varianten 
Den Numm huet an der Vergaangenheet vill Varianten erlieft. Esou gëtt d’Uertschaft op den historesche Ferraris Kaarten als Valferdingen betitelt. Et kéint sech also em d’Dingen (de Besëtztum vun enger Persoun) gehandelt hunn, déi Valfer geheescht huet. 

Am Laf vun der Zäit goufen et Streidereien doriwwer wéi den Numm op Lëtzebuergesch sollt geschriwwe ginn. Nach 1982 huet de Syndicat d'’Initiative et du Tourisme de Walferdange, dee virdru Wallefer Verschéinerungsveräi geheescht huet, ee Buch zur Plaz genannt Doudeg Fra erausginn. D’Buch vum Georges Faber hat den Titel „Doudeg Fra Wallefer“. An och an Zeitungsartikelen an offizielle Matdeelungen aus dëser Zäit fënnt sech meeschtens d'Variant Wallefer amplaz vu Walfer. Offiziell gëllt den Numm Walfer zanter dem Sproochegesetz vun 1984. D’Variant Wallefer bleift awer bis haut ënner Alagesiessenen als geleefeg erhalen.

 Kuckeswäertes 
 Kierch vu Walfer
 Naturschutzgebitt Sonnebierg
 Raschpëtzer Réimesch Villa Helsem
 Rousegärtchen
 Walfer Gipsgrouf Walfer Schlass

 Kuckt och 

 Seismologesche Laboratoire zu Walfer
 Walfer Bicherdeeg
 Gare Walfer
 Elterstrachen - Op der Tonn - Foussgängerbréck zu Walfer

 Um Spaweck 

 Offiziell Säit vun der Gemeng Walfer
 Syvicol
 BBC Résidence Walfer
 Rugby Club Walfer
 Ferraris Kaart mat der Bezeechnung Valferdingen
 Buch Doudeg Fra Wallefer

Kategorie:Uertschaften zu Lëtzebuerg